Деметрий e син на маркграф Бонифаций Монфератски, водачът на Четвъртият кръстоносен поход, и Маргарита Унгарска, дъщеря на унгарския крал Бела III и вдовица на византийския император Исак II Ангел. Той наследява през 1207 г. баща си на престола като крал на Солун. Регентството води майка му. Тя не успява да се наложи пред местните благородници и е свалена от Умберто II от Бияндрате. Латинският император Хенрих Фландърски поставя Маргарита отново начело и на 6 януари 1209 г. коронова Деметрий за крал. Папа Инокентий III признава по-късно коронацията. След Маргарита регент на Деметрий от 1209 до 1216 г. става брата на Хенрих – Юсташ от Фландрия. Теодор Комнин, деспотът на Епир, завладява постепенно Кралство Солун, като Деметрий през 1222 г. бяга в Италия. След две години Теодор завладява град Солун и поставя край на Солунското кралство.